Tilaisuus ei aina tee varasta - tästä sai osoituksen Suomessa matkustanut Eva, joka kadotti sekä passinsa että lompakkonsa.

Lapussa Miikka kertoo löytäneensä laukun Tikkurilasta. Hän kertoo, ettei vienyt laukusta mitään - paitsi purukumin. LUKIJAN KUVA

Iltalehden lukija otti yhteyttä toimitukseen ja kertoi todellisesta hyväntekijästä, jonka haluaisi nyt tavoittaa. Lukijan ystävä Eva oli noin kolmen viikon mittaisella matkalla Suomessa ja Ruotsissa. Eva asuu Yhdysvaltojen Washingtonin osavaltion Vancouverissa, mutta hänellä on suomalaiset sukujuuret.

- Hän tuli eilen sunnuntaina junalla Kemistä Tikkurilaan, ja tarkoitus oli lentää Helsinki-Vantaa-lentokentältä Washington osavaltioon, kotiin Vancouveriin tänään maanantaina aamulla, ystävä David kertoo.

Matka kuitenkin katkesi, sillä Eva jätti vahingossa yhden laukuistaan Tikkurilan linja-autoasemalle sunnuntaiyönä. Matkalaukussa olivat muun muassa naisen passi ja lompakko, jossa oli käteistä rahaa ja luottokortti. Lento jäi siis väliin, kun arvotavarat olivat kateissa.

Matkalaukku löytyi kuitenkin useiden yhteydenottojen jälkeen maanantaina Vantaan poliisilaitokselta. Eva pääsee jatkamaan matkaansa kotiin keskiviikkona.

Erikoista oli, että laukusta ei oltu viety mitään. Laukun sisällä olleesta lompakosta löytyi kuitenkin viesti - pieni lappu, joka oli laitettu setelien ympärille.

- Tämä Miikka oli jättänyt laukun poliisiasemalle. Olisi mielenkiintoista saada nyt Miikka kiinni, toivoo David.